text: Endnu et vildsvin kørt ned
  10 december 2010 kl. 11.56
  På kun en måned er mindst tre vildsvin kørt ihjel på de sønderjyske veje. De kommer fra Nordtyskland.
  Vildsvin fra Nordtyskland har forvildet sig over grænsen. Inden for kun en måned er mindst tre vildsvin kørt ihjel. Seneste tilfælde var fredag formiddag, hvor en orne på omkring 150 kilo blev kørt ihjel ved frakørsel 70 i nordgående retning nær Rødekro. 
  jv.dk. oplyser, at der lå vragdele fra et rødt køretøj på vejen, formentlig fra en lastbil.
  Dyrlæge Stig Mellegaard fra Fødevarestyrelsen siger, at bestanden af vildsvin vokser i Nordtyskland, fordi jægere i konsortier lægger majs ud til vildt-foder, og majs er vildsvinenes livret. 
  Stig Mellergaard vurderer, at "grænseoverløberne" ikke fører svinepest med ind i Danmark. Der er kun svinepest langt nede i Tyskland, siger han til jv.dk
  